Boek: 'Wêreld van wolwe: Tweede asem' – Fanie Viljoen | Maroela Media
Dis weird om te weet jy is 'n weerwolf. Maar dis ook cool.
Joshua Reinders se lewe het 'n wilde draai gegooi. Hy weet nou hy is 'n weerwolf.
Maar dit bring ook 'n nuwe probleem: Sy pa mag glad daarvan uitvind nie, want hy jag weerwolwe. Netnou skiet hy ook sy eie seun.
Joshua moet nou leer hoe om die weerwolftransformasie, sy "tweede asem", te hanteer. Hy kan nie altyd vir volmaan wag voor hy in 'n weerwolf verander nie. Nie met al die nuwe gevare wat in Droomhoek opduik nie. Soos Gio, sy vorige pel, wat nou saans op hulle huis se dak rondsluip. En die vreemdeling met die donker verlede wat in Droomhoek opdaag.
Bo dit alles pla 'n groter vraag vir Joshua: hoekom is hy 'n weerwolf? Die antwoord lê diep in die Droomwoud.
En Joshua moet dit daar gaan kry.
Trefferboeke soos Slym, Klou, Betower, Bravo, Lulu, Aksieheld Austin en die Nova-wetenskapfiksiereeks het van Viljoen 'n huishoudelike naam gemaak. Viljoen het in Welkom grootgeword. Hy het op skool reeds in kuns belang gestel, en afgesien van sy bekroonde skryfwerk vir kinders en jongmense, is hy ook 'n illustreerder en visuele kunstenaar. Van sy skilderye het 'n tuiste in die VSA, Australië, Kanada en Brittanje gevind. Sy boeke Betower en Afkop was naaswenners in twee van Lapa Uitgewers se jeugromankompetisies, en hy het al 'n rits ATKV-Woordveertjies verower. Fanie Viljoen woon tans in Bloemfontein en skryf heeltyds.